IV Fira de Nadal del Comerç de l'Eliana amb propostes per a tots els gustos
12 de desembre de 2018

El pròxim cap de setmana, el comerç de l'Eliana es vestirà de gala per oferir una nova edició de la Fira de Nadal, un esdeveniment que ja se celebra des de fa quatre anys, i que per a esta ocasió comptarà amb més de 25 estands. Els establiments mostraran l'àmplia oferta comercial i gastronòmica del nostre municipi a través d'activitats, tallers i espais de degustació.

Al llarg de la seua trajectòria, la Fira de Nadal del Comerç ha anat creixent cada vegada més en assistència de públic i en número d'estands, consolidant-se així com l'activitat que dona començament a les festes nadalenques a l'Eliana. Una iniciativa impulsada des de l’Associació de Comerç, Restauració i Serveis de l'Eliana junt amb la Regidoria de Promoció Econòmica de l’Ajuntament.

Així, des de les 10:00 hores del dissabte 15 de desembre i fins a les 20:00 hores del diumenge 16, la plaça del País Valencià oferirà diverses activitats per a tots els públics, des de tallers infantils fins a actuacions, com ara el recital de nadales andaluses a càrrec de l'Escola de Dansa de l'Eliana el dissabte o el concert del grup infantil “Trobadorets”, el diumenge.

A més, la Fira del Comerç comptarà amb el seu ja tradicional Tren de Nadal, que oferirà viatges i diversió a menuts i majors, d'11:00 a 14:00 hores i de 17:00 a 20:00 hores, tots dos dies. D'altra banda, el dissabte a les 17:00h tindrà lloc l'encesa oficial de l'enllumenat nadalenc així com la inauguració del betlem de la plaça del País Valencià.

En definitiva, una bona ocasió per preparar les compres i les festes nadalenques triant el comerç de l'Eliana.